
Kjærligheten har ingen alder

«Jeg kan være så skandaløs som jeg bare vil uten den minste

risiko. Jeg er farlig. Jeg er hinsides alle hemninger. Hvis

det ikke fungerer, så gjør det ikke det. Jeg overlever, og så

kommer det en ny dag.»

Fra Den gode løgneren av Nicholas Searle


Prolog

Den lå der så diskret, den lille butikken Syster Yster, i sentrum av forstaden Aspudden. En gang i tiden en nedslitt bydel der de forslummede leilighetene var bebodd av fattige mennesker med dopproblemer. Ølbula Aspen var møtestedet for alle de tørste. Hägerstensvägen var sterkt trafikkert og delte bydelen med et nettinggjerde.

Det er lenge siden nå.

En aksjonsgruppe som hadde som mål å redde Aspudden, hadde klart å få veien stengt for tung gjennomgangstrafikk på 70-tallet, gjerdet ble revet, husene ble pusset opp i stedet for å bli revet, Aspen ble stengt.

Folk fra Söder dro ut hit når de stiftet familie, og kjøpte de etter hvert svært så dyre andelsleilighetene, som tidligere hadde vært kommunale utleieleiligheter.

Men småbypreget var der fremdeles. En levende og egen kultur med bokhandel og bibliotek, koselige butikker og bakeriet Bra Bröd.

Det var der søstrene Vera og Mimmi hadde valgt å åpne bruktbutikken sin: Syster Yster. Etter at de pensjonerte seg, ville de gjøre noe godt for andre. De hadde drømt om klesbutikken sin lenge. Om sommeren, i det lille sommerhuset de eide på ei øy i skjærgården, ble det nesten et tidsfordriv å prate om og planlegge butikken. Nå hadde det som var en drøm, blitt til virkelighet. De solgte klær til beboerne i området som likte gjenbruk og vintage.

Pengene de tjente gikk rett til et prosjekt i Afrika. I Liberia fantes det et hjem for unge jenter som var uten utdannelse og familie. Overskuddet fra butikken gikk direkte dit, og søstrene betalte leien med sin egen pensjon.

Vera hadde bare vært enke i noen få år. Hun syklet til butikken fra Liljeholmen, der hun bodde. Mimmi kom fra den andre kanten, også på sykkelen sin. Hun bodde alene i Mälarhöjden. Mannen hennes døde for ti år siden, og etter det hadde hun vært alene og bestemt erklært at sånn skulle det forbli. Men etter at venninnen Petra og budbilsjåføren Bosse hadde funnet hverandre, begynte hun å innrømme for seg selv at ensomheten begynte å plage henne.

Det var noe med Syster Yster som påvirket menneskene som kom dit. Som om innehavernes sjenerøsitet påvirket andre og åpnet døren inn til gjemte følelser, til hjerter som hadde vært lukket og til en lengsel som var skjult. Hjertevarme handlinger fikk liksom en dobbel betydning.

Man skulle kanskje ikke trodd det når man hørte søstrene hakke på hverandre. Som regel kjærlig, men av og til skarpt. Men bak det hele lå alltid sjenerøsiteten. Og varmen.

Kanskje viljen til å hjelpe andre var smittsom? Eller var det de naive verdensredderne som bare nektet å innse at ondskapen også fantes?

«Rolig nå, Mimmi, vi skal være i New York i fem dager. Det er ingenting å bli nervøs for.» Vera så at søsteren hennes var skrekkslagen foran den nært forestående reisen til New York.

«Det kan du si, som ikke er redd for å fly.» Mimmi hørtes opprørt ut. «Jeg er livredd for å fly over havet. Og her snakker vi om masse av den sorten!»

«Jeg er mer bekymret for hva vi skal pakke. Hva skal vi ha på oss? Jeg har i hvert fall ingenting som passer.» Vera lo nervøst og lot hånden gli over de overfylte klesstativene. «Vi har for så vidt en hel butikk full av klær.»

«Du vet like godt som meg at ingenting av det vi har passer til dette. Vi kommer til å se ut som bondetamper uansett hva vi gjør. Kjerringer», gryntet Mimmi. «Paradoksalt nok virker det som om det er den unge generasjonen som er mest begeistret for de gamle klærne vi får inn.»

«Ja, det er vel det vi er, kjerringer, om sannheten skal sies. Selv om det er litt krutt igjen i oss. Det spiller ingen rolle om man omtaler kvinner i vår generasjon som ‘kvinner i sølvalderen’, vi to er mer grå enn sølvglinsende», svarte Vera.

«Og vi to gråsprengte damer skal gå på en flott salgsauksjon, dessuten er vi invitert til cocktails med påfølgende middag», sa Mimmi.

Vera bet seg i leppen.

«Ja, og hva søren skal vi ha på oss da? Det burde egentlig ikke vært noe problem. Ikke et eneste menneske kommer til å legge merke til hva vi har på oss, vi kunne kommet i hva som helst og likevel vært usynlige. Det er den lille, verdifulle dukken vår de er interesserte i, ikke oss.»

Egentlig var Vera like nervøs for turen som det Mimmi var, for hvordan skulle de kle seg? Hvordan ville det bli å snakke engelsk? Inne i seg hadde hun en hel liste over ting som hun bekymret seg for. Men da hun merket at søsteren var så stresset, ble hun rolig.

«For det første; hvem bryr seg om oss?» spurte hun. «For det andre; hvorfor skal vi bry oss om hva de eventuelt tenker om oss? Vi er jo de eksentriske damene som skal selge en utrolig verdifull dukke, den vi oppdaget i den interessante dukkesamlingen vår. Hva vi enn har på oss, så er det greit! Folk kommer bare til å se på dukken.»

Dukken var selve grunnen til at de skulle dra til New York. Etter at de fikk vite at den gamle, skitne dukken de hadde hatt stående på en hylle, var utrolig verdifull, hadde ingenting i deres tidligere så rolige liv vært som før. Nå skulle den auksjoneres bort for millioner til ivrige dukkesamlere i New York.

Mimmi fniste og så straks mye gladere ut.

«Kanskje vi skal forbløffe verden, og være nettopp så eksentriske som du akkurat beskrev oss?»

Rullegardinen på utsiden av ytterdøren, som forkynte at butikken var stengt, var trukket ned. Døren var låst og de satt i pauserommet og pratet.

Da banket noen flere ganger hardt på døren.

«Hallo, det er lys hos dere, jeg vet at dere er der!» Nok et ivrig bank hørtes.

Mimmi åpnet. Det var Petra som sto der. Den nye naboen som den siste tiden også hadde blitt en medhjelper i butikken.

«Petra, du er akkurat den vi trenger. Du som har spilt teater, nå skal du få lage en forestilling med to eksentriske damer i hovedrollene, som reiser til New York og erobrer verden med begeistring», sa Mimmi.

«Og det er altså vi to som er de eksentriske kvinnene», sa Vera.

Vera og Mimmi så på hverandre med latter i øynene, etter at de hadde innrømmet for hverandre hvor redde begge to var for alt som kunne skje på turen.

«Vi vil ikke dra til New York i de gamle klærne våre, så vi tenkte å leve opp til bildet av oss selv som formuende og originale dukkesamlende damer. Kan du hjelpe oss?» spurte Mimmi.

«Det var uansett du som trakk oss om bord på denne karusellen», sa Vera påtatt strengt. «Nå må du ta ansvar.» Så gapskrattet hun.

Petras latter var like herlig og smittende.

«Ja! Vi har jo ganske mye å velge mellom.» Hun så seg undersøkende rundt i butikken, som var full av brukte klær. «Vi skal skape en garderobe som forbauser både den snobbete auksjonsfyren og yankeene», sa hun fornøyd.

Det var Petra som hadde oppdaget at en av dukkene Mimmi samlet på, var en sjelden og eksklusiv dukke laget av mesteren Albert Marque tidlig på 1900-tallet. I 1915 ble dukkene stilt ut i Paris ikledd moteklær. Bare 24 av de 100 vakre dukkene hadde blitt funnet i ettertid, og de fikk stadig høyere verdi blant dukkesamlere.

Petra og Bosse, Syster Ysters sjåfør og altmuligmann, hadde sjokkert eksperten hos auksjonsfirmaet Antika Affärer da de kom med den skitne dukken. Hans i utgangspunktet nedlatende oppførsel, ble raskt forandret til forbauselse og glede da han innså hvilken skatt de hadde med seg. Merket «A Marque», dukkemakerens signatur, var å finne på den skitne dukken.

Albert Marques dukker var mildt sagt en ettertraktet skatt for hele verdens velbeslåtte, dukkesamlende entusiaster. At en ny Marque-dukke hadde dukket opp i Sverige, var ikke noe mindre enn en sensasjon.

Nå var de invitert med til New York, der dukkeauksjonen skulle finne sted hos det firmaet som var spesialister på antikke dukker; Feriaults. Det var mange dukker som skulle auksjoneres bort, men dukken deres var hovedattraksjonen. Nå var den ikke skitten lenger, men restaurert og vasket, kledd i sine nå reparerte og rene originalklær, etter at den dyktigste dukkemakeren i Sverige hadde tatt seg av den. Den litt snåle mannen hadde nesten nektet å ta imot betaling for restaureringen, han mente at æren over å få håndtere en ekte Marque var betaling god nok.

«Gi meg noen timer og jeg skal komme med noen forslag til dere», tilbød Petra seg. Hvor vanskelig kan det være? tenkte hun. «Men på en betingelse», fortsatte hun: «Dere må gå med klærne jeg velger ut i New York. Jeg vil ikke høre noen protester, ok?»

Hun så granskende på dem.

Vera var høy og fyldig. Mimmi var liten og spe. Men Petra pleide ikke å trekke seg fra en utfordring.

Vera hadde aldri farget sitt nå grånende hår, og hun hadde den samme frisyren med lugg som hun hadde hatt siden 25-årsalderen. Luggen klippet hun selv når behovet meldte seg.

Mimmis hår var også grått, men rakk henne langt ned på ryggen. Om hun da ikke samlet det sammen i den lite kledelige knuten hun ofte gikk med. Frisyre som en frelsessoldat, tenkte Petra. Ingen av dem brukte noen gang sminke, og klærne deres var det ingen som snudde seg etter på gaten. Selv om det hovedsakelig var klær de solgte i den lille butikken sin.

Men de har potensial for å bli skikkelig stilige, selv om heller ikke jeg har tenkt på det tidligere, innså Petra, som så entusiastisk på oppdraget.

Hun skulle sannelig forvandle disse to damene, som tilsynelatende hadde sluttet å bry seg om utseendet, til noe spektakulært. Og de kunne bare våge å protestere på ideene hennes.

